**ΕΝΗΜΕΡΩΣΗ**

Αγαπητοί γονείς – κηδεμόνες,

αύριο Παρασκευή 20-11-2015 το σχολείο μας θα οργανώσει την Πανελλήνια Ημέρα Σχολικού Αθλητισμού, η οποία θα έπρεπε να είχε πραγματοποιηθεί στις 5 Οκτωβρίου, αλλά αναβλήθηκε, διότι δεν είχε ακόμη τοποθετηθεί καθηγητής Φ.Α. Η αυριανή ημέρα είναι αφιερωμένη εξ ολοκλήρου στον Αθλητισμό. Τα παιδιά θα προσέλθουν στο σχολείο χωρίς σάκες. Θα προηγηθούν ενημερωτικές βιντεοπροβολές για τους Ολυμπιακούς και Παραολυμπιακούς αγώνες (ολυμπιακά αθλήματα, αφή φλόγας, εκεχειρία, ολυμπιακά ιδεώδη κ.λπ.). Στη συνέχεια τα παιδιά με τη συνοδεία όλου του εκπαιδευτικού προσωπικού θα επισκεφτεί αθλητικές εγκαταστάσεις. Συγκεκριμένα, τα παιδιά των τάξεων Α΄- Δ΄ θα επισκεφτούν τις αθλητικές εγκαταστάσεις του γηπέδου και θα ασχοληθούν κυρίως με τα αγωνίσματα του στίβου. Τα παιδιά της Ε΄ τάξης θα επισκεφτούν τον Όμιλο Αντισφαίρισης «Απόλλων». Τα παιδιά της ΣΤ΄ τάξης θα επισκεφτούν το «Κέντρο εκμάθησης Αναρρίχησης». Το αγωνιστικό πρόγραμμα θα ολοκληρωθεί στις 12:30 και στη συνέχεια τα παιδιά θα επιστρέψουν στο σχολείο και θα σχολάσουν (περίπου στις 12:45). Εάν δεν επιθυμείτε να μετάσχουν τα παιδιά σας στις δραστηριότητες, παρακαλούμε να μας ενημερώσετε. Φροντίστε να προσέλθουν με αθλητική περιβολή και να έχουν μαζί τους καπελάκι, νερό και φαγητό.

ο Διευθυντής

Κόκκινος Νομικός